## El Premi Nacional d’Arts Plàstiques 2024 presenta el catàleg de l’exposició ‘popular’ de l’IVAM

*** L’artista i comissari d’esta mostra presenta la publicació el dissabte, 19 d’octubre, en el marc de Recreo Art Book Fair, la fira internacional per als llibres d’art
* El diumenge 20 d’octubre, a les 12:00 hores l’IVAM també presenta el catàleg de l’exposició ‘Escena I. Fer Paisatge’**

L’Institut Valencià d’Art Modern (IVAM) rep este dissabte, 19 d’octubre, Pedro G. Romero, guardonat amb el Premi Nacional d’Arts Plàstiques 2024. Romero presentarà a les 19:00 hores el catàleg de l’exposició ‘popular’ en el marc de la fira Recreo Art Book Fair, que se celebra en l’IVAM del 18 al 20 d’octubre.

Pedro G. Romero va ser el comissari de l’exposició ‘popular’, una mostra que s’ha convertit en una fita en la seua polifacètica trajectòria, reconeguda amb el Premi Nacional d’Arts Plàstiques.

La mostra va reunir en el Centre Julio González -entre octubre de 2023 i abril de 2024- més de 1.500 obres de la Col·lecció de l’IVAM amb l’objectiu d’oferir un recorregut per l’imaginari del popular, des de finals del segle XIX fins a l’actualitat.

La publicació, dissenyada per Filiep Tacq, reunix els assajos de l’exposició escrits per Pedro G. Romero, juntament amb una antologia de textos d’Antonio Machado, Juan de Mairena, María Zambrano, Ramón María del Valle Inclán, Ramón Gómez de la Serna, José Bergamín, Maruja Mallo, Silverio Lanza, Corpus Barga, Felipe Alaiz, Antonio Núñez de Herrera, Américo Castro i Federico García Lorca.

L’obra de Pedro G. Romero (Aracena, Huelva, 1964) gira entorn de dos pilars que són la iconoclàstia i el flamenc, encara que ha reconegut que últimament està bolcat en la idea de “què significa el popular”.

Investigador, comissari, editor i artista, la consolidada trajectòria de Pedro G. Romero comprén múltiples camps de sentit i formats aparentment oposats (escultura, cinema, produccions arxivístiques, *performances*, etc.), i integra les pràctiques curatorials i d’investigació en el seu quefer artístic.

**‘Escena I. Fer paisatge’**

D’altra banda, amb motiu de la fira, el diumenge 20 d’octubre, a les 12:00 hores, l’IVAM presenta també la publicació sobre l’exposició ‘Escena I. Fer paisatge’. La presentació serà a càrrec de la directora adjunta de l’IVAM, Sonia Martínez, la mediadora Empar Polanco, els dissenyadors gràfics Santanasantana, Manuel Zuriaga i Loles Verdú.

L’exposició ‘Escena I. Fer paisatge’, organitzada pel 35 aniversari del museu, va reunir una sèrie d’obres dels fons de l’IVAM per a reflexionar sobre qüestions de paisatge, territori, arrelament o pertinença. La publicació compta amb textos de Núria Enguita, Sonia Martínez, Rafa Barber, Claudia Pagès i Álvaro de los Ángeles.

Els visitants de Recreo Art Book Fair podran adquirir estos dos catàlegs de l’IVAM amb un 10 % de descompte.

**Recreo Art Book Fair**

En la seua quinta edició, Recreo Art Book Fair, reunix en l’IVAM, del 18 al 20 d’octubre un total de 67 projectes editorials provinents de tot el món. Recreo Art Book Fair s’ha convertit en la cita internacional per als llibres d’art a València, una plataforma d’exhibició i espai de diàleg per a editorials independents. Fotografia, il·lustració, llibres d’artista, catàlegs, crítica, assaig i arquitectura, són alguns dels gèneres que es podran explorar en esta última edició.

Fecha: 17/10/2024